An tad Medar ne lavare netra all en e Dri Aotrou. Eveltañ e skriv ive Visant Seite eo ar feiz a zikoure an oll da zerhel penn, ha da houzañv pa veze red : ar Feiz a roe nerz. Nag a  ziforh daoust da ze etre an daou leor, neo ket prest e vefe warno ar memez blaz. Dre ar munud, e-neus kontet an tad kabusin peseurt daremprejou a oa e penn kenta ar hantved etre aotrounez eur barrez (an Aotrou Maner, an Aotrou Person hag... an Aotrou Doue), peseurt daremprejou a zujidigez ive etrezo ha tud ar barrez. Muioh a evez e-neus taolet ar frer euz urz Ploermel ouz an natur, ouz kaerder al labouriou hag an doareou war ar mêz, ha nebeutoh ouz ar pez a zoñje an dud hag ouz an daremprejou etrezo. Eur bed  dififiv a-walh e-neus taolennet, unan ha ne zeblant ket e vefe bet ennañ aliez abeg da galz a zisplijadur, eur bed didrubuill, gand nebeud a veh ha nebeud a grogadou, da weled, etre an dud. Ken reiz e oa an dud hag o hezeg (…)